CH ทะยาน 10% เก็งผลงานแกร่ง โบรกคาด 3 ปีกำไรโตเฉลี่ย 23% 
CH ทะยาน 10% ราคาแตะ 5.50 บ. เก็งผลงานแกร่ง โบรกคาด 3 ปีกำไรโตเฉลี่ย 23% รับยอดขายทะลัก หลังท่องเที่ยว-ส่งออกขยายตัว ตั้งโรงงานที่กัมพูชา ดันกำลังผลิตเพิ่มขึ้น
CH ทะยาน 10% ราคาแตะ 5.50 บ. เก็งผลงานแกร่ง โบรกคาด 3 ปีกำไรโตเฉลี่ย 23% รับยอดขายทะลัก หลังท่องเที่ยว-ส่งออกขยายตัว
23 ก.ย. 2565

ผู้สื่อข่าวรายงานว่า วันนี้ (23 ก.ย.65) ราคาหุ้น บริษัท เจริญอุตสาหกรรม จำกัด (มหาชน) หรือ CH ล่าสุด ณ เวลา 10:20 น. อยู่ที่ระดับ 5.50 บาท บวก 0.52 บาท หรือ 10.44% สูงสุดที่ระดับ 5.55 บาท ต่ำสุดที่ระดับ 5 บาท ด้วยมูลค่าซื้อขาย 306.30 ล้านบาท

โดยบล.โนมูระ พัฒนสิน ระบุในบทวิเคราะห์ ประเมินมูลค่าพื้นฐานของ CH ที่ 3 บาท/หุ้น โดยมีความน่าสนใจ 1.บริษัทมีประสบการณ์ในธุรกิจอาหารแปรรูปกว่า 97 ปี โดยเป็น TOP5 ของผู้ส่งออกมะม่วงอบแห้งของไทย ที่มีคุณภาพและมาตรฐานในระดับสากล 2. การตั้งโรงงานที่กัมพูชา ส่งผลดีต่อการขยายฐานลูกค้า และมีสิทธิประโยชน์ทางภาษี ค่าแรงต่ำกว่าไทย และสายพันธุ์มะม่วงที่เหมาะสมกับการทำมะม่วงอบแห้งแบบ soft-dried 3.คาดการณ์กำไรสุทธิปี 65-67 เติบโตราว 23%CAGR มีปัจจัยสนับสนุนจากการฟื้นตัวของอุตสาหกรรมท่องเที่ยวและการส่งออกรวมถึงแนวโน้มค่าใช้จ่ายในการขนส่งลดลง
ทั้งนี้คาดว่าในปี 65 มีกำไรสุทธิ 80 ล้านบาท ส่วนในปี 66 คาดกำไรสุทธิ 98 ล้านบาท และในปี 67 กำไรสุทธิ 125 ล้านบาท หรือเติบโต 23%CAGR มีปัจจัยผลักดัน คาดยอดขายมีอัตราการเติบโต 13%CAGR จากสถานการณ์โควิด-19 คลี่คลาย การส่งออกกลับมาดีขึ้น ความต้องการบริโภคสินค้ากลุ่มผลไม้อบแห้ง ปลากระป๋อง และขนมเพื่อสุขภาพมากขึ้น เนื่องจากความสะดวก เหมาะกับพฤติกรรมผู้บริโภคสมัยใหม่ และเป็นสินค้าที่สามารถเก็บไว้ได้นาน
รวมทั้งคาดอัตรากำไรขั้นต้นปี 65-67 ที่ 18.4%/ 17.6% และ 17.4% ตามลำดับ เนื่องจากคาดว่าบริษัทจะมีแผนการปรับปรุงโรงงานผลิตสินค้าหลังจากได้เงิน IPO จึงคาดว่าจะทำให้มีต้นทุนค่าใช้จ่ายเพิ่มขึ้นในระยะ 2-3 ปี และคาดค่าใช้จ่าย SG&amp;A ต่อรายได้จากการขายในปี ปี 65-67 จะมีสัดส่วนราว 13.5% / 11.5% และ 10.5% ลดลง ตามลำดับ เนื่องจากไม่มีค่าใช้จ่ายในการเตรียมตัวเข้าตลาด และแนวโน้มค่าส่งออก การขาดแคลนตู้คอนเทนเนอร์ดีขึ้น จึงคาดว่าจะไม่มีการช่วยสนับสนุนค่าขนส่งดังในปีที่ผ่านมา รวมถึงโครงการการเพิ่มพื้นที่จัดเก็บสินค้า จะช่วยให้สามารถบริหารสินค้าคลังได้ดีขึ้นและค่าใช้จ่ายในการเช่าพื้นที่ในการจัดเก็บลดลง